XAAJ 1
Jeg jam na tolax no reefaa ke Roog a layna
“O Saasak oxe, o koor fo o tew a sak’u no mberaand naa.” —Mace 19:4
Yexowa * hiɓu a tolax a eetaand ale. Biibal fee laya yee kaa Roog a sak o tew o eetaand oxe soo a “ɓisiidin farna fo koor oxe.” Aadama kaa ɗaay’u boo a layee: “No jaf leeke de, ga’aam oxe hatna na xa kiiƈ es, a saq njer leng kut ne saquuma.” (Mberaand naa 2:22, 23) Bo ndiiki Yexowa a buga wiin we njeg jam na tolax den.
O rokangaa na tolax, waagaa foogaa yee fop xan a ñaaƴ ne bugtoona. Ndigil ne ten refu yee, a soƥangaa sax ee o koor fo o tew a mbexra a paax, a mbaaga njeg coono. (1 Korint 7:28) Kam a safe leeke, xan nu ndaaw xa as axaa inoorna no Biibal fee too nu ndeefanga den xan nu mbaag o njeg jam na tolax nuun fo no ƥasil nuun.—A Kim a tedu ke 19:8-11.
1 JAƁI KE YEXOWA SASOONGA
KE BIIBAL FEE LAYNA: O kor refu kelfa fee no ƥasil ne.—Efees 5:23.
Wo fee refna o kor oxe, ke Yexowa cungaa na wo ten refu o topatooxaa o teef fo o mbeq. (1 Piyeer 3:7) Roog kaa sakin ndax ta dimle’ang, too kaa bug o niwin too fexin. (Mberaand naa 2:18) Waraa fex o teef a paax too eet o waaƭ bug-bug um.—Efees 5:25-29.
Wo fee refna o tew oxe, ke Yexowa cungaa na wo ten refu o niw a paax o kor of too o dimle in ta fadin ke Roog a cungaa no ten. (1 Korint 11:3; Efees 5:33) Damteen no ke ta bugna fi too jaɓanin boo ta mot sik. (Kolos 3:18) O fi’angaan, xan o mos na kid no kor of fo na kid Yexowa.—1 Piyeer 3:1-6.
KE WAAGOONA FI:
Kam a tolax ale fat o tew oxe fo o kor oxe a laamtiraa a ndeer den ne da mbaagna mbi bo a ndef o kor oxaa moƴna faax fo o tew oxaa moƴna faax. Nan-gilooxi a paax, soo fi ke warna
Fat o muñaa. Jam a waaga ñak o ñof o jeg a ndeer nuun
2 FAT OXUU REFNA A YEG O KEND UM
KE BIIBAL FEE LAYNA: O kor oxe fo o tew oxe a mbara ƭeetaa ke faaxna a ndeer den. (Filip 2:3, 4) Fi’i fo xe o dolniraa nen oxaa jegna o njiriiñ lool, o fañ o weec ee Yexowa a buga wiin waa naa mbaɗooxan too da “jamsa’ooraa kañ fo fop.” (2 Timote 2:24) “Oxe na ratataa juumaa, fa lay um kaa gaañaa nen laƥ, fa lay fee no jegu yiif we mat a ɓisiidaa o wod fo ɓaal.” Keene taxu xaalaati a paax bo o layaa. (Xa Peƭit axe 12:18) Yiif Tedu le Yexowa xan ta dimleoŋ o layaa fo sago fo o mbeq.—Galati 5:22, 23; Kolos 4:6.
KE WAAGOONA FI:
Xeɗi a Roog ndax ta dimleoŋ o dal too o teey o bug’angaa waxtaan tig cegu solo fo o kor of mbaat o tew of
Xalaati a paax no ke bugoona o lay fo nam o layitkan
3 MBOGIYO XALAAT FA LENG
KE BIIBAL FEE LAYNA: Nu ndokangaa na tolax, kaa nu “ndefat njer leng kut” fo we nu ndolniraa. (Mace 19:5) Ndaa wiin ƭik nu ndefu too keene a waaga tax boo nu mbañ o njeg xalaat fa leng. Nu soxla’a a njangaa ndef leng kut na xalaat nuun fo no ke nu yegaa. (Filip 2:2) Ndef leng a jega solo bo nu yuuƥaa tig. Biibal fee a laya yee: “Xa as xa paax na mbadnaa yuuƥ.” (Xa Peƭit axe 20:18) Fat nu mbexey Biibal fee a dimle a nuun bo nu yuuƥaa tig cegu solo.—Xa Peƭit axe 8:32, 33.
KE WAAGOONA FI:
Waxtaani a paax fo xe dolniraa, baa ref rek ee koo yegnan mbaat o layan xalaat of soom
Fat o waxtaan fo kor of mbaat o tew of boo jom o yuuƥaa tig
^ xiise 4 * Yexowa refu gon le Roog ne ta feeñitna na Biibal fee.
wol_Latn bug_Latn bam_Latn wol_Latn wol_Latn fuv_Latn wol_Latn fuv_Latn fuv_Latn hau_Latn wol_Latn fuv_Latn por_Latn wol_Latn hau_Latn wol_Latn wol_Latn tsn_Latn wol_Latn hau_Latn wol_Latn fuv_Latn wol_Latn